
Rådmannens oppfølging av vedtak datert 11.06.26

Utvalg for plan og utvikling ber administrasjonen innhente og legge frem avklaringer før ny politisk behandling. De fem punktene fra vedtaket er vurdert nedenfor: 

1. En nærmere redegjørelse for grunnlaget for fastsettelse av sikkerhetsklasse for Tunet, Fjellstua og uteoppholdsarealene ved Storestølen. 
Det vises til vedlagte rapport/notat fra Skred AS datert 2022, som har dannet det faglige grunnlaget for fastsettelse av sikkerhetsklassene for Tunet (felt BFT1), Fjellstua («Salen», felt H1) og uteoppholdsarealene ved Storestølen. Planfremmer har valgt å fjerne felt BFT1 (Tunet) fra sitt planforslag i 2025. Det er kommunen som er ansvarlig for å plassere bygg og uteområder i riktig sikkerhetsklasse, og administrasjonen er i denne saken avhengig av faglig råd fra NVE. Skred AS har også på oppdrag fra kommunen gjennomført skredkartlegging i området i 2020. Det bemerkes derfor at både skredkartleggingen fra 2020 og rapporten/notatet fra 2022 er utarbeidet av samme konsulentforetak. 

Planfremmers egen oppsummering, forelagt UPU den 05.12.24, beskriver følgende:
‘• BAA1_2 (Låven), S2, bygg må være frittstående og det er tillatt med maks. 10 enheter. 
• BFT1 (Tunet), nedklassifisering av uteareal nødvendig (S2 til S1), bygg må være frittstående og tillatt med maks. 10 enheter, krav om at bygg må ta opp laster fra skred. 
• H1 (Salen), S3, nedklassifisering av uteareal nødvendig, bygg må ta opp skredlaster.

Grunnlaget til planfremmers oppsummeringen er rapport fra Skred AS. Her står det:

Tunet: ‘Etablering av et leilighetsbygg eller fritidsboliger. Foreløpig er det planlagt 12 boenheter som gjør at tiltaket faller inn under sikkerhetsklasse S3 … Det er mulig å endre planen for Tunet sånn at de 12 boenhetene ikke henger sammen. Hvis maksimalt 10 boenheter henger sammen havner tiltaket i sikkerhetsklasse S2.’ 

Planbeskrivelsen datert 15.10.22 nevner at «Tunet» er et leilighetsbygg for utleieenheter (næringsenheter) som kan selges, eller være en del av hotellets drift.

Salen: ‘Påbygg på eks. bygg. Salen skal tilrettelegges som et oppholdsrom og til bespisning. Dagens bruk er frokost-/matsal samt kjøkken, og faller inn under sikkerhetsklasse S3 … Den planlagte fremtidige bruken og påbyggingen gjør at det ikke er mulig å tilpasse bygget til å havne i en lavere sikkerhetsklasse … Tidligere dialog med NVE tilsier at også eksisterende bygg må sikres ved påbygg, noe som også utløser krav om sikring av dagens bygningsmasse.’ 

Planfremmer har siden 2025 tolket fjellstua (dvs. restaurantbygget med planlagt ‘Salen’ påbygg) om S2. Det vises da vedlagt saksfremlegg, med rådmannens konklusjon av at fjellstua (restaurantbygget) fortsatt bør være S3. Det vises også i den sammenheng til vurdering nedenfor av konkrete opplysninger som administrasjonen legger vekt på. 

Låven: ‘Påbygg på eksisterende bygg. Det skal etableres 8-10 dobbeltrom/leiligheter. Dagens bygg er hotellrom og faller inn under sikkerhetsklasse S3 … Det kan være mulig å bygge Låven som et separat bygg plassert nært dagens bygg. Dette gjør at Låven havner i sikkerhetsklasse S2, såfremt det ikke blir flere enn 10 boenheter (rom eller leiligheter).’

Rådmannen viser i denne sammenheng til innstillingen i saken, herunder foreslått tillegg til bestemmelsenes punkt 8.1. Den foreslåtte endringen innebærer at det planlagte S2 tiltaket «Låven» fortsatt kan bygges innenfor hensynssone H310_2 (1000-års skredfare), forutsatt at det i forbindelse med senere byggesaksbehandling dokumenteres tilstrekkelig sikkerhet mot skred i samsvar med kravene i TEK17. Rådmannen vurderer at denne løsningen er i tråd med den ivaretakelsen av skredfare som NVE viser til i sin uttalelse av 22.06.26 vedrørende bygg innenfor område S2, samt veiledning tidligere fra oktober 2025.

Uteoppholdsarealene
Planbeskrivelsen datert 14.04.26 mistolker prosessen. Her står det: «Kommunen valgte å ikke gå videre med en løsning med nedklassifisering av det aktuelle uteområdet», men kommunen (dvs. UPU sak 96/24) aldri tok stilling til nedklassifisering i behandling av saken den 05.12.24. Utvalget ba i stedet at administrasjonen gå i dialog med NVE med sikte på å løse innsigelsen slik planfremmers forslag legger til grunn. Rådmannens vurdering i sak 96/24 var derfor en del av saken, og administrasjonen hadde ingen mandat å mene noe annet uten en oppdatert faglig begrunnelse fra planfremmer.

2. En vurdering av hvilken betydning faktisk bruk, oppholdstid og dokumentert driftsgrunnlag har ved fastsettelse av sikkerhetsklasse etter TEK17. 
Det vises til veiledning om TEK17 datert 01.07.2017: 
«Sikkerhetsklasse 2 kan for eksempel være byggverk der det normalt oppholder seg maksimum 25 personer, eller der det er middels økonomiske eller andre samfunnsmessige konsekvenser. Byggverk som kan inngå i denne sikkerhetsklassen er 
• enebolig, tomannsbolig og eneboliger i kjede/rekkehus/boligblokk/fritidsbolig med maksimum 10 boenheter 
• arbeids- og publikumsbygg/brakkerigg/overnattingssted hvor det normalt oppholder seg maksimum 25 personer.

Sikkerhetsklasse S3 omfatter for eksempel byggverk der det normalt oppholder seg mer enn 25 personer, eller der det er store økonomiske eller andre samfunnsmessige konsekvenser. Eksempler på byggverk som kan inngå i denne sikkerhetsklassen er 
• eneboliger i kjede/rekkehus/boligblokk/fritidsbolig med mer enn 10 boenheter 
• arbeids- og publikumsbygg/brakkerigg/overnattingssted hvor det normalt oppholder seg mer enn 25 personer.»

Det vises også i den sammenheng til vedlagt dialog mellom Skred AS og NVE datert 05.06.26. For Skred AS er «normalt» en gjennomsnittlig situasjon, relatert til antall besøkende. Det konkrete spørsmålet som Skred AS stilt til NVE i juni 2026 er om man kan bruke statistikk på overnattinger til å anbefale aktuell sikkerhetsklasse. NVE bekrefter at hvis det ikke er dimensjonert for at det kan oppholde seg mer enn 25 personer i bygget, så vil tiltaket kunne plasseres i S2. Hvis det er lagt opp til at det kan være mer enn 25 personer til stede (selv om det er sjeldent at det skjer) så vil det være et S3 tiltak. 

Den selvstendige faglige rådet fra NVE i juni 2026 er i tråd med administrasjonens vurdering, med de konkrete opplysningene som bygges på (se under). Å basere en risikoklassifikasjon på dagens drift kan etter rådmannens vurdering ikke anses som forsvarlig forvaltningspraksis. Rådmannen kan heller ikke se at en juridisk binding til et maks. antall på 25 personer (gjester og ansatte), vil være annet enn en tilsynsbasert løsning.

3. En redegjørelse for hvilke konkrete opplysninger administrasjonen bygger på når det legges til grunn at virksomheten normalt har mer enn 25 personer til stede i de periodene som er relevante for skredvurderingen. 
En reguleringsplan kan fastsette hva arealet kan brukes til, men ikke hvordan og når virksomheten skal drives. Dagens driftsform er et privatrettslig forhold, og loven gir ingen hjemmel for å juridisk sikre at hotellet skal eller må være vinterstengt. Rådmannen har vurdert at planforslaget legger til rette for både at det kan være flere enn 25 personer (ansetter og gjester), selv om det er sjeldent at det skjer i dag, og når snøskredvarslinga er operativ fra 1. des - 31. mai. Dette er basert på planfremmers egne opplysninger:

Antall personer
· Redegjørelse av 06.06.25 nevner at hotellet har i dag 40 sengeplasser.
· Planbeskrivelsen av 14.04.26 nevner at hotellet har 3 fast ansatte og 5-6 deltidsansatte
· Planbeskrivelsen av 14.04.26 anfører at en nedskalert utbygging med kun Låven vil kunne gi en økning på om lag 21–26 sengeplasser. 
· Redegjørelse av 06.06.25 nevner at hotellet ikke har nok senger «når det gjelder forespørsel om bussgrupper». En vanlig turbuss har da plass til ca. 45 - 55 passasjerer.

6 måneder med snøskredvarsling, 1. desember - 31. mai 
· Planbeskrivelsen av 14.04.26 nevner at planfremmers målsetting har vært å utvikle bedriften til en helårsbedrift. 
· Planbeskrivelsen av 14.04.26 nevner at Låven endres til salgbare leiligheter der «hotellet disponerer sengene 8-9 måneder i året». 
· Redegjørelse av 19.09.25 nevner at «Det er vanskelig å få forsvarlig drift, men vi tar imot de gjestene vi kan i perioden mars og april.»
· Redegjørelse av 06.06.25 nevner at hotellet er stengt i perioden 1. november til 1. mars, men at hotellet «arbeider med å øke aktiviteten utenom vinterperioden». 

4. En oppdatert tilbakemelding fra NVE om hvorvidt en alternativ klassifisering av Tunet, Fjellstua og uteoppholdsarealene vil kunne gi grunnlag for å trekke eller redusere innsigelsen. 
Administrasjonen stilt følgende hypotetiske spørsmål til NVE i en epost datert 16.06.26:
· «Dersom Tunet og Fjellstua (herunder påbygget «Salen»), slik opprinnelig planlagt, i stedet klassifiseres i sikkerhetsklasse S2, vil dette kunne gi grunnlag for å trekke eller redusere innsigelsen datert 03.03.2023?»
NVE svarer som følge i vedlagt epost datert 22.06.26:
«I veiledningen til TEK17 § 7-3 er det gitt preakseptable ytelser. Her er det for S3 beskrevet at dette gjelder for byggverk der det normalt oppholder seg mer enn 25 personer. I e-post av 05.06.2026 som Hol kommune fikk kopi av, presiserte jeg at ‘der det normalt oppholder seg’ må forstås som ‘det bygget er dimensjonert for av ansatte og besøkende’. 

Dersom planene endres slik at det ikke lenger er planlagt bygg som vil omfattes av sikkerhetsklasse S3, og sikkerheten for bygg i sikkerhetsklasse S2 ivaretas der det er aktuelt med utbygging innenfor rød skravur nedenfor, vil vårt grunnlag for innsigelse falle bort.

Det må gå tydelig frem av nytt planforslag hvordan sikkerheten mot skred skal ivaretas. Planbeskrivelse, plankart og bestemmelser må være oppdatert»

NVE presiserer at den røde skravuren angir område med 1000-års skredfare (H310_1), se utklipp under fra epost datert 22.06.26 (figur 1) og skredrapport i 2022 (figur 2) under: 

Figur 1. Fra NVE epost              Figur 2. Fra Skred AS rapport

5. Evt. avklaringer som fremkommer gjennom den pågående dialogen mellom Skred AS og NVE knyttet til forståelsen av sikkerhetsklassene og begrepet «normalt oppholder seg». 
Viser til svar på punkt 2 og 4. Tilbakemelding fra NVE er i tråd med tidligere vurdering i saken.

Epost fra Asplan Viak datert 06.07.26, sendt på vegne av planfremmer

Tunet: 
Planfremmer anfører innledningsvis at det i den tidligere behandlingen var uteoppholdsarealene rundt Tunet som utgjorde problemstillingen og ikke tilfredsstilte S2. Rådmannen mener dette bygger på en misforståelse av den tidligere saksbehandlingen, og viser til vedlagte saksprotokoll fra UPU den 05.12.24.

Tunet var foreslått som ‘fritids- og turistformål’, felt BFT1. Med utgangspunkt i skredrapporten fra Skred AS i 2022, foreslo planfremmer tiltak som innebar en vesentlig høyere grad av konstruktiv sikring enn det som er vanlig for tilsvarende bygg. NVE har i denne sammenheng vist til at bygningen var tenkt dimensjonert med en robusthet som kan være om lag 10 til 30 ganger høyere enn for ordinære bygninger. Administrasjonen er avhengig av faglige råd fra sektormyndighetene, og NVE har påpekt at planens forutsetninger tufter på en byggeskikk og grad av strukturell sikring som det det er lav byggfaglig kompetanse på i Norge.

Planfremmer viser deretter til en byggetillatelse gitt i 2022 for Strønde 265 nord for Storestølen, og stiller spørsmål ved hvorfor sikkerhetsklassen for utearealer ikke ble problematisert i den saken. Rådmannen vil påpeke at saken omhandlet riving av eksisterende fritidsbolig og oppføring av ny fritidsbolig på samme sted. Det ble i den forbindelse stilt krav om at den nye bygningen skulle dimensjoneres for å tåle belastninger fra evt. snøskred. 

Rådmannen vurderer at forslag til inntil 10 nye fritids- og turistformål enheter (Tunet) representerer en annen situasjon enn en enkelt fritidsbolig. Formålet åpner for et større spenn i type virksomhet og omfang av opphold, herunder turistrelatert overnatting, og dette innebærer et større potensial for personopphold og en høyere samlet eksponering enn den ene fritidsboligen på Strønde 265. Rådmannen vurderer derfor at de faglige rådene var tilstrekkelige for den aktuelle problemstillingen med Strønde 265.

Asplan Viak anfører videre at senere oppvokst fjellbjørkeskog ovenfor området «kan ha betydning for snøskredfaren». Rådmannen kan imidlertid ikke se at denne vurderingen endrer det faglige grunnlaget for fastsettelsen av sikkerhetsklassene for Tunet. Det vises også til at Skred AS i rapporten fra 2022 ikke har lagt vekt på en eventuell bremsende effekt av eksisterende fritidsbebyggelse rett ovenfor Tunet (felt BFT1) ved vurderingen av skredfare.

Fjellstua/kantinebygget: 
Asplan Viak viser til belegg registrert i ulike måneder og år. Dette forholdet er imidlertid allerede vurdert av rådmannen, jf. hovedsaksframlegget. Det vises også til NVEs faglige vurdering, som er gjengitt ovenfor. 

Asplan Viak viser deretter til at NVE arbeider med mulige løsninger som kan åpne for bruk av organisatoriske sikringstiltak. Dette er imidlertid ikke en del av gjeldende regelverk. Rådmannen må legge dagens regelverk til grunn for vurderingen. Det foreligger per i dag ikke hjemmel for å sikre juridisk at hotellet skal eller må holdes vinterstengt. Skredsikkerheten må derfor vurderes ut fra den bruken planen faktisk åpner for, og ikke forutsetninger om sesongvis stenging.

Rådmannen vurderer at eposten ikke tilfører nye opplysninger som endrer saksgrunnlaget.

